Eveniment

15.000 este suma totală a amenzilor date în ultimele 3 luni de poliţiştii locali pentru cei care aruncă pe aleile parcurilor din Sectorul 6 resturi menajere, coji de seminţe, peturi sau doze de suc. Cei care au fost cooperanţi şi au acceptat să strângă singuri mizeria făcută au scăpat cu avertisment

Agenţii poliţiei locale din sectorul 6 al Capitalei au dat în ultimele trei luni amenzi în valoare totală de 14.950 mai multor persoane care au aruncat pe jos coji de seminţe, sticle sau doze de suc, ambalaje de alimente, anunţă Primăria Sectorului 6 într-un comunicat remis MEDIAFAX.

”Din dispoziţia primarului Gabriel Mutu, agenţii din cadrul Direcţiei Generale de Poliţie Locală Sector 6 au intensificat activităţile în scopul respectării prevederilor Hotărârii Consiliului General al Municipiului Bucureşti nr. 120/2010, privind Normele de salubrizare şi igienizare ale Municipiului Bucureşti. Acţiunile au vizat depistarea şi sancţionarea persoanelor care nu menţin curăţenia pe domeniul public şi s-au desfăşurat în Parcurile Drumul Taberei, Crângaşi, Păcii şi Marin Preda, în intervalul orar 10.00 - 24.00”, se spune în comunicat.

În acele cazuri în care cei surprinşi că fac mizerie pe domeniul public au cooperat cu poliţiştii locali, dând curs cererii acestora de a-şi strânge singuri mizeria făcută, poliţiştii locali le-au dat doar avertisment.